Christoffer Aagaard Melson (V), 2025-11-06:
Som den foregående ordfører sagde, er det afgørende for, at vi kan sikre et velfungerende, nært og også forebyggende sundhedsvæsen, at vi har et digitalt sundhedsvæsen og en digital infrastruktur, der fungerer, og som er indrettet på brugernes præmisser og ikke på systemets.
For det nytter ikke, at man som patient eller sundhedsprofessionel skal ind på en hel række digitale platforme for at få den datainformation, man har brug for.
Brugen af forskellige platforme og mange forskellige indgange skaber forvirring, komplicerer arbejdsgange og udfordrer sammenhængen, og ikke mindst er det jo vigtigt, at de systemer, vi har på tværs af sundhedsvæsenet, kan tale sammen og udveksle data.
Alt det får vi sikret bliver bedre i fremtiden med oprettelsen af Digital Sundhed Danmark, hvor vi samler de digitale opgaver på sundhedsområdet.
Ved at have én organisation, der sammentænker de digitale løsninger, sikrer vi et mere sammenhængende og mindre bureaukratisk sundhedsvæsen.
Med mere brugervenlighed og mere sammenhæng bliver det også nemmere at udnytte den data, som vi jo alle sammen ved er helt afgørende for, at vi også forbedrer vores sundhed i fremtiden effektivt og i forhold til flere formål.
Ved at sammenlægge kræfterne fra sundhed.dk, MedCom og Sundhedsdatastyrelsen gør vi også de faglige kompetencer og vores digitalisering mere robust.
Dermed følger vi med lovforslaget her også op på Sundhedsstrukturkommissionens anbefalinger.
Dertil kommer, at oprettelsen af Digital Sundhed Danmark vil kunne styrke og udbrede nye sundhedsløsninger i regi af Nationalt Center for Sundhedsinnovation, som også etableres med lovforslagene her i dag.
Centeret bliver primus motor for at sikre, at gode løsninger i sundhedsvæsenet skaleres på tværs af landet og ikke kun bliver der, hvor de er opstået, så vi sikrer, at nye løsninger bliver testet på bedst mulig måde og hurtigst muligt kommer patienterne til gavn i hele Danmark.
For at vi kan udnytte potentialet i den her nye organisering med Digital Sundhed Danmark og Nationalt Center for Sundhedsinnovation, kræver det ny lovgivning, som sikrer, at de kan udnytte alle mulighederne, og derfor er der også et andet lovforslag, som tildeler planlægningskompetence til indenrigs- og sundhedsministeren i forhold til at sikre en mere effektiv retning for vores sundhedsvæsen.
Der kommer også til at blive ensrettet og forenklet en hel masse ting i forbindelse med det her lovforslag, bl.a. i forhold til datadeling og -håndtering.
I forhold til det juridiske bliver det i dagligdagen derude også mere simpelt at navigere i for vores sundhedspersonale, der i dag bruger alt for lang tid på at tilgå data og komme igennem komplicerede juridiske processer i stedet for at bruge tid på processerne.
Det retter vi op på med de nye regler for vores fælles digitale infrastruktur.
Det betyder mere tid til medarbejderen og dermed mere fokus på patienterne, men det kommer også til at betyde, at dataene vil være bedre og bedre sikret i fremtiden og også bedre kan bruges til at udvikle nye behandlinger i fremtiden.
For Venstre har det været afgørende, at vi med det her lovforslag og med etableringen af Digital Sundhed Danmark ikke skaber en ny organisation, der kommer til at skulle udvikle en hel masse løsninger selv, og som skal diktere specifikke løsninger, der skal bruges alle mulige steder og dermed vil svække lokal og privat innovation.
Det ville også risikere at skabe ufleksibilitet, hvis vi fik skabt en ny statslig mastodont, der i nogles hoveder har kunnet give lidt mindelser om, dengang KMD havde et monopol.
Derfor har det været centralt for os, at Digital Sundhed Danmark ikke altid, men først og fremmest kommer til at stille funktionskrav, herunder krav til brugervenlighed, sikkerhed og mulighed for, at løsninger kan udveksle oplysninger i fremtiden, frem for selv at udvikle en hel masse nye løsninger, hvor vi jo godt ved, at det også kan give udfordringer, hvis staten kaster sig over for mange forkromede it-projekter.
Vi kan se på høringssvarene, at det ikke er alle, der er helt betrygget i det her.
Det er jeg, fordi jeg har været med i lokalet, hvor vi har diskuteret de her ting, men det er noget af det, vi lige kommer til også at stille nogle spørgsmål til i udvalgsfasen, så også dem, der har udtrykt deres bekymring, kan være trygge ved, at det, det her primært handler om, er at sikre, at vi har nogle klare rammer for, hvordan systemerne skal kunne tale sammen, og at vi er sikre på, at alle danskere får gavn af de samme gode digitale løsninger i fremtiden.
Så med de ord vil jeg bare igen sige, at jeg er en meget glad sundhedsordfører, for igen synes jeg vi står med et lovforslag, som kommer til at fremtidssikre og styrke vores sundhedsvæsen og sikre bedre behandling til vores patienter.
Det er jeg helt overbevist om, og jeg glæder mig rigtig meget til at følge det i de kommende år og se, at det her forhåbentlig kommer os alle sammen til gavn.
Tak for ordet.